شاعیر نجار اوغلودان بیر شعر تحفهسی
رضا همراز
داها آرتیق نجار اوغلو امضاءسی ایله ساتیریک شعرلری ایله آذربایجان ادبیاتیندا تانینان رحمتلی اوستاد حاج علی عطائیه بوگون بو تای آذربایجاندا حایاتدا یاشایان طناز شاعیرلریمیزین منجه ان گوجلوسو اولموشدور . او آیاغین بیزیم گئچمیشده کی نهنگ ساتیرا شاعیرلریمیزدن اولان میرزه علی اکبر طاهرزاده – صابر ، شبسترلی میرزه علی معجز ؛ علی اکبر پاکزاد – حداد ، میرزه جواد مذنب ، سئژیم قولو و اونلار کیمیلرین آیاق یئرلرینه قویوب جهالتله مبارزه ائتمهیه چالیشمیشدیر. تاسفله اونون قلمداشلاریندان اولان مجید یالقیز؛ حمید آرش و ساپلاق دونیالارین دگیشمکله، شاعیریمیز بیر آز غریبسهمیشدیر. بو گورکملی شاعیری، اجتماعی مضمونلو شعرلر یازان رحمتلی رضا ایتگینین ایل دؤنومونه دایر قورولان مجلس ده گؤردوم. اورادا او منی گورمکهمین؛ اؤزون قوجاغیما آتیب منله اوپوش – گؤروش ائدیب، گؤروش وعدهسی قویدو. یازیقلار اولسون کی خستهلیک قیرموم کیمی اونون یاخاسیندان ال چکمه دی کی بیز بیر جانا سینار اونونلار اوتوروب دانیشاق . نهایت سون آیلار شاعیر نجار اوغلونون حالینین گرکینلیین دوستلار واسطهسی ایله آنلایاندان سونرا بو قراره گلدیم اونون گؤروشونه گئدهم. جوما گونو ۲۲/۶/۹۲ ده ادبی دوستلاردان اولان دوقتور حسین صدیق و رامین عباچی جنابلاری ایله بیرگه گوزللرین آخیره قالانلاریندان اولان اوستاد نجار اوغلونون عیادتینه گئتدیک. اونون دوستلارا سایقیسی سبب اولموشدور کی، ائویندن حیه طده بیزی گؤرجک سانکی اوچماغا قاناد آختاریردی. شاعیر ائله سئوینیردی کی ائوینده اگلشدییی صندلدن آیاغا قالخمیشدیر. اونونلا یاریم ساهاتا یاخین اوتوروب دردلهشیب دانیشدیق. اوستاد نجار اوغلو دورد ائولادیندان راضیلیق ائدهرک دئییردی کی منیم آیاق اوسته دورماغیما باعث ائله اهل – عیالیمدیر. بو گؤروشده اونون ادبی میراثیندان سؤز- صحبت گئتدی. اوستادین بویوردوغونا رغما اونون بو گونه قدهر یئددی جلد چاپ اولان کیتابی اولموشدور کی اونلارین بئش جلدی ائله نجار اوغلو آدی ایله جزوه – جزوه، بیریسی قات قاریشیق آدی ایله و باشقاسی دا اوز اوتوردوغو محله حکم آوارین دئمک مونوگرافییاسینا عاید اولموشدور. ماراقلیدیر کی شاعیر و یازیچی بونلارین هامیسین ائله تورکجه ایله قلمه آلمیشدیر. داها ماراقلی بوراسیندادیر کی ایندی اونلارین بیریسینده بازاردان آراماق مومکونسوزدور.
اونون ائوین ترک قیلاندا یازیچیمیزین حکماوارا عاید بیر کیتابینا قوناق اولدوق. شاعیر دوستوموز، همین دیرلی اثرینده آنادان اولدوغو محلهسینین دب- دستوروندان توتدو تاریخینه کیمی الیندن گلهنی مضایقه ائتمهمیشدیر. قوجامان قلمداشیمیزین یاشی اونا اجازه وئریرکی بیر نئچه حوکومتی یاخیندان گؤرسون. رضا شاه حوکومتی، پیشهوری حوکومتی، محمدرضا شاه حوکومتی، مصدق و انقلاب. او، گوردوکلرینین بیر سیراسین شعر فورماسیندا قلمه گتیرمیشدیر.
آرزیلیریق اونون هله چاپ اولونمامیش شعرلرینین ده شاهیدی اولاق. بو آرزو ایله ائله کیتابینین ۲۱۰ اینجی صحیفهسیندن بیر شعره سیزی قوناق ائدیب،
میللی حوکومت شعری / نجاراوغلو
قورولدو تبریزده میللی حوکومت
ایشچیلر الینه یئتیشدی قدرت
دیلیمیزدن قیفیل، الیمیزدن ایپ
آچیلدی علتی نه ایدی وحدت
عزتله یئتیشدی آنا دیلیمیز
اؤلکه ده دوز بیر ایل تاپدی شان شهرت
تورکوجه باسیلدی کیتابلار بوتون
فرمانلار تورکوجه اولدو کیتابت
گورولدو بیر ایلده اول ایللیک ایشلر
مسئوللار ائدیردی عشق ایله خدمت
آزادلیق آختاران دوز فدائیلر
یورولماق بیلمهییب چکدیلر زحمت
ملتین باشچیسی پیشهوریدی
او شئرده واردیر مین شئرجه جرات
دانشگاه بناسین تبریزده قویدو
اساسی ایشلردن ائتمهدی غفلت
قارنی ییرتیق کاظم چکیلدی دارا
اون ایله قورتاردی بوتون شرارات
مین اوچ یوز ایگیرمی دؤرد آذر آییندا
دوز بیر ایل یاشادی بو یئنی دولت
چوخ ایللر سوووشور اوستوندن بوگون
عزتله یاد ائدیر یئنه ده ملت
چاتمیشدی ائلیمیز اوز آرزوسونا
کؤلگهسین سالیردی بیزه عدالت
آزادلیق ایستردی کؤکون برکیده
کیف توتموش زمانه وئرمهدی فرصت
ایکینجی جنگ باشا چاتیب اوروسلار
گئتدیلر آمریکا تاپدی فراغت
دولدولار تبریزه شاه قولدورلاری
قوپدو بیر قورخولو قانلی قیامت
وور ها وور، توت ها توت، باسا باس اولدو
بیر عده فدائی تاپدی شهادت
اؤلومه نه اوچون اولدولار محکوم
آزادلیق دیل عشقی اولموشدو علت
اوخویا – اوخویا مسلخ عشقه
گئتدیلر اؤلدولر تاپدیلار شهرت
بیر عده جانینی گؤتوروب قاچدی
اوروسلار اونلاردان ائتدی حمایت
یئر ایله ایش وئریب حزبه آزادلیق
داغیلمیش دولته وئردیلر حؤرمت
قالانلار دایمی تاپدالاندیلار
شاهچیلار مین جوره ووردولار تهمت
بیر بلا گزیردی چؤلده سرگردان
شانس دان ائیلهدی بیزه اصابت
میللت کی قانمادی خیر ایله شررین
عزته حسرتدیر چکهجک ذلت
آزادلیق آلماغا خوش یاشاییشا
علم ایله دوشونجه لازیم نه قسمت
خورافات طلسمین سیندیرانمادی
“نجار اوغلو» بیزیم بو یازیق میللت
azb_Arab pes_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab urd_Arab azb_Arab azb_Arab prs_Arab azb_Arab